聞庾七左降因詠所懷
作者：白居易
朝代：唐

paragraphs: 我病臥渭北，君老謫巴東。
相悲一長歎，薄命與君同。
既歎還自哂，哂歎兩未終。
後心誚前意，所見何迷蒙。
人生大塊間，如鴻毛在風。
或飄青雲上，或落泥塗中。
衮服相天下，儻來非我通。
布衣委草莽，偶去非吾窮。
外物不可必，中懷須自空。
無令怏怏氣，留滯在心胸。